Nakon što je javno izrazio neslaganje s prosvjednicima u Savskoj 66, ratni vojni invalid Zoran Erceg jutros je u zagrebačkom hotelu Holliday Inn održao prvi sastanak svoje inicijative "Ja se vas ne bojim". Okupilo se dvadesetak branitelja, među njima i dragovoljaca i invalida.

– Želimo pokazati drugo lice, tolerantno lice branitelja, pri tome ništa ne implicirajući o drugima. Govorim u ime branitelja koji poštuju Ustav i zakone Republike Hrvatske, pa i demokratski izabranu vlast. Nama je stalo da nestane strah koji se uvukao u građane i branitelje, naša je domoljubna dužnost da taj strah nestane. Za ovaj se sastanak nismo pripremali, međusobno se ne poznajemo, zapravo, mnogi od nas vide se prvi put, ali želimo razgovarati o tome kakvu Hrvatsku želimo: totalitarnu ili demokratsku. Branitelji iz Savske razmišljaju slično nama, želio bih da jedni drugima pružimo ruku, da odbacimo taštine – kazao je Erceg, te dodao da želi kvalitetnu skrb za sve ugrožene skupine, pa se nada skrenuti pozornost javnosti na problem civilnih invalida. – Osobito onih stopostotnih, zatvorenih u svoje stanove, koje nema tko iznijeti na sunce. Mene je zbog toga sram i ne želim kao branitelj imati prednost pred djecom ili starijim invalidima – kazao je Erceg, dodajući kako su civilni invalidi dobrodošli na sve buduće sastanke, pa pozvao i braniteljske udruge da stupe u kontakt s civilnim invalidima.

Borio se za narod, a ne za stranku

Nazočnima se obratio i Petar Duvnjak, bivši pripadnik 127. brigade, koji je na skup došao s transparentom "I ja sam hrvatski branitelj, dragovoljac, ratni vojni invalid, borio sam se za svoj narod, a ne za svoju stranku".

– Ne bih volio da ispadne da smo Hrvatsku stvarali samo za sebe, stvarali smo je za narod, za mlade i za one koji se još nisu ni rodili i zato tražim da ne budemo sebični. Ja jesam za prosvjed, mi imamo pravo izraziti svoje nezadovoljstvo, ali s prosvjedom smo zakasnili barem 15 godina. Onda je trebalo podići glas, kada su se poduzeća prodavala tajkunima za jednu kunu. Mi branitelji jesmo stvorili državu, ali smo je dali mafiji na upravljanje. Napaćeni hrvatski građani siti su hrvatskih branitelja, navukli smo revolt naroda zbog zahtjeva da se prava daju samo nama. Pozivam narod da ne nasjeda na propagandne ciljeve jedne skupine branitelja koja prosvjeduje u šatoru – kazao je Duvnjak, dragovoljac iz 1990., otac petero djece i sedmero unučadi, koji je najavio odlazak u šator u Savsku 66 gdje će prosvjednicima reći sve što je rekao i na skupu.

A istome skupu nazočio je i Ivica Pintarić, branitelj iz Savske 66, kojemu je Zoran Erceg zaželio toplu dobrodošlicu.

– Došao sam na ovaj sastanak na svoju osobnu odgovornost, nitko me nije poslao. Zoran Erceg je nama prvi pristupio i bio izvrsno primljen, mislim da smo svi na istoj strani, samo se razlikujemo u metodama i u nekim stavovima. Ja mislim da žrtva i agresor ne mogu biti isto, da hrvatski branitelji i milicija SAO Krajine nisu isto. Država nam je u krizi, stotina tisuća ljudi je odselilo, zato smo ustali. Prosvjedujem zbog svoje djece. Ja sam krvario za moju zemlju, pijem 12 tableta dnevno, a danas moje 17-godišnje dijete razmišlja kuda će putem Europske unije – kazao je predstavnik branitelja iz Savske, dodajući kako su Erceg i njegovi istomišljenici dobrodošli u šator.

Zaiskrilo je samo u jednom trenutku, kad je netko od prisutnih prozvao Pintarića zbog izazivanja incidenata, na što je Pintarić kazao kako 131 dan nije zabilježen ni jedan incident. "Pa što ste radili Matiću i Josipoviću kad su došli?" čulo se iz mnoštva, ali na odlasku branitelj iz šatora ispraćen je pljeskom.

Disonantni tonovi

Na trenutke, u dvorani je bilo još ponešto disonantnih tonova. Čulo se pitanje koliko stoji šator i tko to financira, na što je netko dobacio: "Organizatori". Čuli su se i povici "Nećemo SUBNOR!" ali i mišljenja kako "nismo išli u rat ni zbog privilegija, ni zbog povlastica". Potom je Zoran Erceg poveo raspravu, koja je iznjedrila i neke zaključke. Ciljevi branitelja, složili su se, moraju podrazumijevati poštovanje Ustava, zakona, institucija te volje naroda, ali i toleranciju. Mogla su se čuti i razmišljanja kako nije jasno tko to zapravo predstavlja hrvatske branitelje te prijedlozi kako bi se, umjesto tisuću udruga na državnim jaslama, moglo formirati jedinstveno tijelo pri resornom ministarstvu ili pak krovna udruga branitelja koja bi predstavljala sve branitelje.

Na kraju sastanka, skupina branitelja predvođena Zoranom Ercegom uputila se prema šatoru u Savskoj 66. Premda im je Ivica Pintarić prethodno zaželio dobrodošlicu, prosvjednici im nisu dopustili ulazak u šator, već se razgovor vodio kod improviziranog oltara u počast Nevenki Topalušić. Dio prosvjednika pridošlicama je okrenuo leđima, smatrajući kako im ne treba davati pozornost, dok im je drugi dio dobacivao, pitajući ih za koliko su se novaca prodali. Premda ni jednog trenutka nije mirisalo na fizički obračun, verbalnih okršaja nije nedostajalo pa se umiješao Josip Klemm.

– Mi ovdje nismo ni zbog jedne stranke, žao mi je što naši prijatelji i suborci nisu informirani i što se ne žele se informirati. Tko stoji iza Savske 66? Svih 130 dana mnogi političari pa tako i ministar umanjuju vrijednost ljudi koji se ovdje nalaze, a ovdje se ne nalaze pojedinci, Josip Klemm i Đuro Glogoški, mi ovdje nekoga predstavljamo. Je li skup prijavljen ili nije, to je nebitno. Važno je zašto se mi ovdje nalazimo. Treba li se nas netko bojati, koga smo mi ugrozili, tko se stidi odore hrvatskog vojnika, tko je se boji? Da nismo podigli ovaj šator, tko bi spominjao hrvatske branitelje? Zato vas molim, nismo ovdje radi svoga imena nego radi potrebitih branitelja, blokiranih, civilnih invalida...ako budemo sjedili doma, ništa nećemo napraviti – kazao je Josip Klemm, nakon čega su se branitelji predvođeni Ercegom razišli.

>> Branitelji iz Savske 66 prikupljaju potpise zastupnika za raspravu u Saboru